ՏԵՂԵԿԱՆՔ

ՇՎԵՅՑԱՐԻԱՅԻ ԱԿԱՆԱԶԵՐԾՄԱՆ ՀԻՄՆԱԴՐԱՄԻ ԵՎ << ՀՈՒՄԱՆԻՏԱՐ ԱԿԱՆԱԶԵՐԾՄԱՆ ԵՎ ՓՈՐՁԱԳԻՏԱԿԱՆ ԿԵՆՏՐՈՆ>> ՊՈԱԿ-Ի ԿՈՂՄԻՑ ՀՀ ՏԱՎՈՒՇԻ ՄԱՐԶՈՒՄ ԿԱՏԱՐՎԱԾ ԱՇԽԱՏԱՆՔՆԵՐԻ ՄԱՍԻՆ

 2013թ. մարտի 22-ից ՀՀ Տավուշի մարզում մեկնարկել է հումանիտար ականազերծման աշխատանքների առաջին ոչ տեխնիկական փուլը, որի նպատակն է հայտնաբերել և պատշած կերպով փաստաթղթավորել ականային վտանգի ենթակա տարածքները, գնահատել ռիսկերը և բոլոր կասկածելի ու վտանգավոր տարածքները նախապատրաստել հաջորդ տեխնիկական հետախուզության և զուտ ականազերծման փուլին:

 Հումանիտար ականազերծման ծրագրում ընդգրկվել են Իջևանի տարածաշրջանի Կիրանց, Բերքաբեր, Սարիգյուղ, Սևքար, Այգեհովիտ, Վազաշեն, Ն. Ծաղկավան, Բերդի տարածաշրջանի Տավուշ, Պառավաքար, Ն. Կարմիրաղբյուր, Այգեպար, Մովսես, Չորաթան, Չինարի, Այգեձոր, Արծվաբերդ, Վարագավան, Վ. Ծաղկավան և Նոյեմբերյանի տարածաշրջանի Բերդավան, Կողբ, Դովեղ, Բարեկամավան, Կոթի, Ոսկևան, Բաղանիս, Ոսկեպար և Ջուջևան համայնքները:

 Ականազերծման 1-ին փուլի աշխատանքներն ավարտվել են Բերդի և Նոյեմբերյանի տարածաշրջաններում:

 Բերդի տարածաշրջանում ծրագրով նախատեսված բոլոր բնակավայրերի և երկու հարակից տարածքների / Վարագավան, Վ. Ծաղկավան/ հետազոտության արդյունքում հայտնաբերվել և նշագրվել են 10 ականային վտանգավոր տարածքներ:

 Ն. Կարմիրաղբյուրում հայտնաբերվել է մեկ հատ չպայթած <<Գրադ>> կայանքի հրթիռ:

 Հաշվառվել են ականներից տուժած 56 քաղաքացիներ:

 Նոյեմբերյանի տարածաշրջանում նույնպես հետազոտությունն իրականացվել է ծրագրով նախատեսված բոլոր համայնքներում և մեկ հարակից տարածքում /Ջուջևան/:

 Հայտնաբերվել և նշագրվել են 7 ականային վտանգավոր տարածքներ:

 Հաշվառվել են ականներից տուժած 37 քաղաքացիներ:

 Ներկայումս հետազոտական աշխատանքներ են իրականացվում նաև Նոյեմբերյանի անտառտնտեսության Դովեղի անտառպետությունում:

 Հումանիտար ականազերծման 1-ին փուլի աշխատանքները ՀՀ Տավուշի մարզում կավարտվեն մարտի 26-ին:

 ՀՀ ՏԱՎՈՒՇԻ ՄԱՐԶՊԵՏԱՐԱՆԻ ԱՇԽԱՏԱԿԱԶՄԻ

 ՏԻ ԵՎ ՀԳՄ ՀԱՐՑԵՐՈՎ ՎԱՐՉՈՒԹՅՈՒՆ